I dag sluttede danmarksmesterskabet i slagspil, som er det vigtigste mesterskab indenfor golf. I år fandt det sted på Skovbanen i Holstebro. Ligesom i 2018 løb lokale Sofie Kibsgaard Nielsen fra Morsø Golfklub med sejren i damerækken. - Jeg har slået mine jern rigtig godt. Jeg havde en hård start på første runde, men siden er jeg kommet rigtig godt efter det, sagde den dobbelte danmarksmester efter sin sidste runde. Det skriver Dansk Golf Union i en pressemeddelelse . Hos herrerne sluttede Hamis Brown fra Aalborg Golfklub som nummer et. Han og Sofie Kibsgaard Nielsen er en del af det danske golflandshold, og de sluttede begge ugen i seks slag under par. Stort for Holstebro at lægge bane til I pressemeddelelsen bliver banen i Holstebro kaldt "en af Danmarks bedste", og unionen skriver videre, at den var en værdig test for landets mest talentfulde spillere. Og i Holstebro var de kun glade for at lægge græs til golfeliten. - Der er heldigvis rigtig mange ude at se, fordi vejret er, som det er. Og det er sjovt at se, hvordan landets bedste spillere spiller vores bane, siger golfmanager i Holstebro Golfklub, Kristian Grud. I år har feltet været ekstra stærkt til DM, for coronaudbruddet har aflyst mange turneringer de seneste måneder. - Feltet er måske lige en tak bedre, fordi der har været færre turneringer at spille i år, og golfspillerne er sultne efter at komme ud og spille, forklarer Kristian Grud. For Amalie Leth-Nissen fra Hjortespring Golfklub har det resulteret i, at de turneringer, hun så faktisk deltager i, betyder mere. - Man vil godt præstere så godt, som man overhovedet kan i de turneringer, der er. Jeg synes, at det er skønt at være tilbage igen, siger golfspilleren, der ifølge Dansk Golf Union, var et enkelt slag fra et omspil, der kunne have givet hende et seniormesterskab oveni det junior-DM, hun sikrede sig for få dage siden.
For anden gang i karrieren sluttede Sofie Kibsgaard Nielsen øverst på podiet til DM.